2 korrik 1990: Rruga 15 vjeçare e shqiptarëve për të shkuar në Perëndim
Zgjedhjet do të japin përgjigje aspiratës së popullit shqiptar për integrim euro-atlantik
Zgjedhjet e përgjithshme të 3 korrikut në Shqipëri janë vlerësuar nga SHBA si më të rëndësishmet nga rrëzimi i komunizmit. Si sot 15 vjet më parë mijëra qytetarë shqiptarë hynë nëpër ambasada në përpjekje për t’u ndarë nga diktatura, duke kërkuar strehim politik dhe një jetë më të mirë në Perëndim. Analistët vlerësojnë se shumë nga pengesat e integrimit të Shqipërisë edhe sot ende nuk janë kapërcyer. Shpejtësia e integrimit të Shqipërisë në institucionet euro-atlantike është një nga premtimet më të rëndësishme të forcave politike gjatë fushatës zgjedhore, por njëkohësisht edhe akuza më e rëndësishme që ato i drejtojnë njëra-tjetrës. Ai shton se për vullnetin pozitiv të popullit shqiptar pro NATO dhe BE nuk ka asnjë dyshim, dhe këtë e tregojnë anketimet e 15 vjetëve. Ndërkaq diplomati dhe analisti i çështjeve ndërkombëtare, Besnik Konçi, thotë se Perëndimi dhe populli shqiptar nuk duhen zhgënjyer në kërkesën këmbëngulëse që këtu të mbahen zgjedhje të lira dhe të ndershme. Një nga kërkesat paraprake drejtuar Shqipërisë dhe vendeve të Ballkanit është edhe integrimi ekonomik dhe bashkëpunimi rajonal në Europën Jug-lindore. Analisti i njohur i çështjeve të rajonit, Agim Popoci, mendon se në këtë drejtim ende ka shumë pak rezultate. Ai thotë se edhe bashkëpunimi i shumëpritur mes Shqipërisë dhe Kosovës nuk ka ecur me shpejtësinë e parashikuar. Analistët në Tiranë mendojnë se nuk është e rastësishme që kushtet kryesore për integrimin në NATO dhe BE nuk janë ushtarake dhe as ekonomike, por janë të fushës ligjore dhe politike. Ndaj edhe ato thjesht duhen plotësohen, duke filluar me zgjedhjet e lira, luftën kundër trafiqeve të paligjshme, krimit të organizuar, korrupsionit, forcimin e institucioneve demokratike si edhe kthimin dhe kompensimin e pronave.